  Виталий Пронин Адямиос гажало "скандинав" амалэн ветлонэзРоссилэн Президентэз Владимир Путин кичӧлтэмъя туэ ар ортчоз сюлэм висёнъёсын нюръяськон улсын. Таин валче странаысьтымы 10 городын ортчиз «Эмъясен поръян» ужрад. Палэнэ ӧз кыльы Ижевск но. Ижысь Киров парке уно калык люкаськиз: пӧлазы егитъёс но, куас бодыосын мӧйыос но - таосыд, адӟиське, туж гажало «скандинавской» амалэн ветлонэз. Пӧлазы тӧдьы халатэн врачъёс но: таос парке лыктэмъёслэсь вирзӥбетсэс эскеро, калыклэн юан-веранъёссылы валэкто. - Врачен ӵош пыдын ветлыны луоз ар ӵоже, - люкаськемъёслы вазиськиз тазалыкез утёнъя министр Алексей Чуршин. - Радъяськоз та ужрад толэзьлы кык пол Ижысь Киров паркын. Котькудӥз быгатоз сюлэмшугъяськытӥсь юанэныз меӵак эмъясьлы вазиськыны. Нырысетӥзэ ужрадмес сӥзимы сюлэм но сэр висёнъёсты алонлы, нош азьланяз саклык висъяломы ӝуш, ты висёнъёсын нюръяськонлы. Озьы калыкез дышетомы соослэсь утиськыны. Вирзӥбетсэс, сюлэм жугиськемзэс мертаса, люкаськемъёс сюрес вылэ вырӟизы. Вӧзазы ик вамышъяз Тазалыкез утёнъя министерствоысь валтӥсь кардиолог Дмитрий Тимонин. Вамыш лэсьтэмезлы быдэ со валэктэ: - Сюлэмлы туж кельше нуналлы быдэ одӥг-кык час ке но. Минутлы быдэ 70 вамыш - тужгес ичиез, но пайдаез но таизлэн ӧжытгес. 90 вамышысен 110 вамышозь лэсьтӥськод но, шоканэд уг пытсаськы ке, туж умой, ӝоглыктэс будэтыны быгатоды. Россиын улонысь кошкон учыръёс пӧлысь 51 процентэз сюлэм висёнъёсын герӟаськемын, Удмуртиын - 48 процентэз. Шумпотымон, шаерамы лыдпус берло дыре кулэсмиз 44 процентозь. Шӧдӥськиз сюлэм но сэр висёнъёсын нюръяськонъя 5 центръёслэн усьтӥськемзы. Но мон котьку шуисько: тазалыкмылы но, кисымылы но эмъяськемлэсь дунтэмгес усе профилактика. Соин ик мугорез нуналлы быдэ кыдатоно. Тани али мугорамы кылдэ эндорфин - шуд сётӥсь гормон. Соин ик таза улонэн эшъяськисьёс егит адӟисько, - шуэ валтӥсь кардиолог. Ужрад 2 часлэсь ятыр кыстӥськиз: люкаськемъёс дэмен поръязы, зарядка лэсьтӥзы, эмъясьлы юанъёс сётъязы, трос пайдаёзэ тодӥзы. Вуоноез таӵе ужрад ортчоз Ижысь Киров нимо паркын 14-тӥ мартэ. Соку тодыны луоз тазалыкъя школаос но соос пыр сётӥськись юрттэт сярысь. Елена Никитина Теги: тазалык  